Hemserekê Kongreya Komelê Demokratîkî (KCD) Berdan Ozturk, Hemserekê Partîya Herêman ê Demokratîkan (DBP) Salîha Aydenîz û Keskîn Bayindir sey heyetî dewê Tuglayan, Qerxabazar, Çirkara, Hacîyon û Çîllî Golî yê qezaya Kanîreşî yê Çewlîgî zîyaret kerdî. Hemserekê HDPyî Arzu Firat û Hasan Soysal û Wekîlê HDPyî yê Çewlîgî Erdal Aydemîr zî tewrê heyetî bîyî.
Merkezê Kanîreşî de hemwelatîyan pê çepikan, tîlîlîyan û pankarta 'Ma vera faşîzmî xo birêxistin kenê' heyetê KCD û DBPyî pêşwazî kerd. Cinîyan vilî dayî heyetî.
Hemserekê KCDyî Berdan Ozturkî zîyaret de qisey kerd. Ozturkî vist vîrî ke tecrîdkerdişê Rayberê Şarê Kurdî Abdullah Ocalanî dewam keno û şexsê ey de pêro welat yeno tecrîdkerdene. Ozturkî vat: ''Bi hezaran embazê ma tepişte yê. Embazê ma yê tepişteyî 200 rojan ra zêdêr hê grevê vêşanîye de yê. Coka seba azadîya Ocalan û tepişteyan ganî verî ma xo azad bikerê. Îqtîdar wazeno HDPyî biqefilno la do ser nêkewo. HDP bi xo şar o. Ma do vera zulm û tedayan têkoşînê xo pîlêr bikerê. Seba ma fikr û tecrubeyê şarê ma girîng o, naye ra ma ameyî tîya.''
Keskîn Bayindirî zî zîyaret de qisey kerd û ard ziwan ke vera ziwan, kultur, bawerî, cinîyan û erdê kurdan hêrişê giranî estê. Bayindirî vat: ''Ê her roje televîzyonan de propagandayan şerî kenê. Ma Newroze de cewabê înan da. Ma do qetî îrade û bawerîya xo medê destê înan.''
Hemwelatîyan zî pare kerd ke vera propagandayanê îqtîdarî ê do wayîrê têkoşînî vejîyê û îqtîdar do nêeşko îradeyê kurdan bişikno.
